habias domingo mexu merã Tomé nukubemakẽ hiwe merã itxatã judeu shanẽ ibubuki datekĩ beputi nũ beshekĩ keyukẽ Jesus hikikaĩ damituxitã nuku naxui ika nishũ nuku hãtxa wakĩ:
—Haska mã unãnumamẽ?
Ma ẽ huai dateyamakãwẽ— nuku watã
hanushũ nuku haska watã hawẽ mekẽ shui inũ hawẽ haxi shui nuku uĩmaya nukũ Shanẽ Ibu ana uiĩ nũ benimahairaya
ana nuku yuikĩ:
—Haska mã unãnumamẽ?
Ẽ matu hushuãki.
Datetima kuxipa ẽ matu baxishunaii.
Haska inũ,
haska ẽ Epa Deusũ ea nitxĩkĩ yununi keska wakĩ ẽ matu nitxĩkĩ yunuriaii— iwanã,
kuxipa wakĩ nukukiri kũtxũkaĩ kuxu atã nuku yuikĩ:
—Yushĩ Pepa hayarikãwẽ.
Haskatã tsuabura Deuskiri habu txakabu haya mã hakimawakẽ Deusũri hatũ txakabu hatu buashũshanikiki.
Hakia hatũ txakabu mã hakimawamakẽ Deusũri hatũ txakabu hatu buashunama ishanikiki— nuku watã haniraki ana dami kaĩkẽ
Jesusũ 12 tsuma kuxipaya betsa Tomé tsupibu bakekẽ hawẽ kenamisbu nũ shukua anu Jesus hua nũ uĩxĩkẽ habiatiãri nukube ikama ixĩkẽ mexukiri huai betsã Tomé nũ yuikĩ:
—Nukũ Shanẽ Ibu hiwea nũ uĩxinaii— nũ akeakea
nuku ikũwãma yuikĩ:
—Hawẽ mekẽ anu mastaxinabu shui ẽ uĩyama habianuri ẽ metuti ẽ mistuama txatxixinabu hawẽ haxi shui ẽ mekẽwẽ ẽ mekĩ mistuama Jesus ana hiwea ẽ ikũwãtirumaki— nuku waxĩkẽ
ana oito dia kaya Tomébe itxashũ ana nũ shui bepukĩ keyukẽ Jesus ana hikitã nuku bebũ damia naxui ika nishũ yuikĩ:
—Haska mã unãnumamẽ?
Ana ẽ huai ewẽ dateyamakãwẽ— iwanã,
Tomé habis yuikĩ:
—Ikis ea uĩriwe.
Ẽ mekẽ shui mewe.
Mekẽ sanãbaĩ ẽ haxi shui misturiyuwe.
Ana ikũwãbuma keskama ẽ hiwea ea ikũwãwẽ— aka
uĩtãs damapaikĩ Tomẽ yuikĩ:
—Txanima mĩ ẽ Shanẽ Ibuki,
mĩ ẽ mekenã yushĩ Deusrã!
— aka
—Ea uĩtãs mĩ ea ikũwaiĩ.
Hakia habũ ea uĩyama ẽ haxi shui uĩyamabia ea ikũwãshanaiburã,
Deusũ hatu duahaira waya benimakubaĩshãkanikiki— akai nũ nĩkaya ana habiaskariai damikainiki.
Txanima ana hawẽ unãti dami itxapa Jesusũ nukũ berubi abiakubainikẽ dasibi ẽ matu keneshunamaki.
Hakia dasibi mã uĩyamabia ẽ hãtxa ẽ keneai uĩkĩ nĩkakĩ unãtã:
“Jesus Messias Cristoki,
Deusũ bake kayabirã”,
akĩ Jesuswẽ taea mã hiwei ikibi ishanai mã ikũwãshanũbũ ẽ matu keneshunaii.